Skrip separa kursif (Xingshu)

**Skrip separa kursif**, juga dikenali sebagai **tulisan berjalan**, ialah satu gaya dalam kaligrafi Cina yang muncul pada zaman Dinasti Han (202&nbsp;SM220&nbsp;M). Gaya ini digunakan untuk menulis aksara Cina dan sedikit diringkaskan di mana sebahagian strok aksara dibenarkan bersambung secara jelas ketika penulis menulis, tetapi tidak sampai ke tahap tulisan kursif. Hal ini menjadikan gaya ini mudah dibaca oleh pembaca yang memahami tulisan biasa dan cepat ditulis oleh kaligrafer yang perlu mencatat idea dengan pantas. Untuk menghasilkan karya yang boleh dibaca menggunakan gaya separa kursif, satu set konvensyen penulisan diikuti, termasuk penyambungan strok, pemudahan dan penggabungan strok, pelarasan susunan strok dan pengagihan teks karya.

Salah seorang tokoh kaligrafi terkenal yang menggunakan gaya ini ialah Wang Xizhi (303–361). Wang terkenal dengan *Lantingji Xu* ('Mukadimah Koleksi Paviliun Orkid'), karya yang diterbitkan pada tahun 353 dan kekal berpengaruh besar terhadap para kaligrafer di seluruh Sinosfera. Tulisan separa kursif masih menonjol dalam masyarakat Cina moden walaupun tiada pendidikan rasmi untuknya, kedudukannya dibantu oleh kemunculan pen mata air.

## Sejarah
Sistem tulisan Cina telah dipinjam dan digunakan di negara-negara Asia Timur, termasuk Jepun, Korea dan Vietnam selama ribuan tahun hasil daripada pengaruh besar China, kemajuan teknologi dan keluasan wilayahnya. Akibatnya, budaya kaligrafi dan pelbagai gayanya tersebar ke seluruh rantau ini, termasuk tulisan separa kursif.

### China
Gaya separa kursif dibangunkan pada zaman Dinasti Han. Tulisan dalam gaya ini lebih melengkung berbanding tulisan biasa, namun tidak seumpama tulisan kursif yang sukar dibaca.

Salah seorang kaligrafer terkenal yang menghasilkan karya menggunakan gaya separa kursif ialah Wang Xizhi, di mana karyanya *Mukadimah Koleksi Paviliun Orkid* ditulis pada tahun 353 M. Karya tersebut mengandungi aksara , partikel pemilikan, sebanyak dua puluh satu kali dengan bentuk yang berbeza-beza. Perbezaan bentuk ini dihasilkan oleh Wang ketika berada di bawah pengaruh alkohol bersama rakan-rakannya. Beliau ingin menghasilkan semula karya itu kerana menyukainya, tetapi tidak berjaya. Mukadimah Koleksi Paviliun Orkid kekal tersenarai dalam karya kaligrafi paling terkenal di dunia dan terus memberi pengaruh besar dalam dunia kaligrafi.

Gaya separa kursif juga menjadi asas teknik untuk menulis menggunakan pen mata air ketika pengaruh Barat kuat di China pada awal abad ke-20. Walaupun ia tidak diajar secara rasmi di sekolah, gaya ini telah menjadi skrip Cina paling popular pada zaman moden. Dalam era digital, telah dicadangkan untuk mengekod aksara Cina menggunakan kaedah "set jejak dan titik", yang membolehkan pengguna mencipta fon separa kursif peribadi.

### Jepun

Budaya kaligrafi dari China diperkenalkan ke Jepun sekitar tahun 600 M dan diamalkan hingga ke hari ini. Walaupun Jepun pada asalnya menggunakan aksara Cina (disebut *kanji* dalam Bahasa Jepun) untuk mewakili perkataan bahasa pertuturan, masih terdapat bahagian bahasa pertuturan yang tidak dapat ditulis menggunakan aksara Cina. Sistem tulisan fonetik, hiragana dan katakana, dibangunkan hasil daripada gaya separa kursif dan kursif. Semasa Zaman Heian, banyak karya kaligrafi ditulis dalam gaya separa kursif kerana bentuknya yang membulat membolehkan aliran semula jadi antara kanji dan hiragana. Dalam Zaman Edo, terdapat kecenderungan di mana tulisan separa kursif digunakan bersama hiragana dalam skrip campuran untuk kesusasteraan “asli” dan buku terjemahan untuk orang awam, manakala aksara kanji tulisan biasa digunakan bersama katakana untuk karya Cina Klasik yang dibaca oleh para sarjana.

### Korea
Kaligrafi Cina muncul di Korea sekitar abad ke-2 atau ke-3 M. Korea juga menggunakan aksara Cina (disebut *[[hanja]]* dalam Bahasa Korea) sehingga penciptaan abjad Korea, *[[hangul]]*, pada tahun 1443. Walaupun begitu, ramai kaligrafer tidak memilih untuk menggunakan sistem tulisan *hangul* yang baru dicipta dan terus menulis kaligrafi serta pelbagai gayanya menggunakan aksara Cina. Dalam persekitaran ini, tulisan separa kursif mula digunakan di Korea pada zaman Dinasti Joseon.

## Ciri-ciri

Tulisan separa kursif bertujuan menghasilkan pergerakan yang santai dan semula jadi dari satu strok ke strok seterusnya. Satu lagi ciri yang membezakannya ialah keupayaan mengenal pasti di mana setiap strok bermula dan strok mana yang diikuti selepas itu. Untuk menulis dalam gaya separa kursif, seseorang kaligrafer perlu mahir menulis dalam tulisan biasa dan mengetahui urutan strok yang betul.

Ramai kaligrafer memilih gaya ini apabila mereka perlu menulis dengan cepat tetapi masih memerlukan aksara yang mudah dibaca. Di Jepun, kebanyakan karya kaligrafi dilakukan dalam gaya ini kerana ia membolehkan penciptaan gaya yang unik kepada kaligrafer dalam masa yang singkat.

## Kegunaan

Tulisan separa kursif diamalkan untuk tujuan estetika, dan seorang kaligrafer boleh memilih untuk mengkhususkan diri dalam mana-mana gaya yang disukainya. Peralihan yang lancar dan pengguguran beberapa strok dalam gaya separa kursif turut menyumbang kepada penyederhanaan aksara Cina oleh Republik Rakyat China.

## Konvensyen penulisan

### Penyambungan strok
Salah satu ciri tulisan separa kursif ialah penyambungan strok berturut-turut. Untuk melaksanakannya, seseorang perlu menulis aksara secara berterusan tanpa henti pergerakan berus kecuali diperlukan. Dalam sesetengah keadaan, strok mungkin tidak kelihatan bersambung, tetapi hala tuju setiap strok masih dapat difahami.

### Penggabungan strok dan pemudahan aksara
Pergerakan berus yang pantas dalam gaya separa kursif membolehkan pengurangan bilangan strok yang diperlukan untuk menghasilkan sesuatu aksara. Namun, ia dilakukan dengan cara yang mengekalkan keterbacaan dengan mengambil kira susunan strok setiap aksara Cina dalam kebanyakan kes. Tiada peraturan ketat dalam cara aksara dipermudahkan; ia bergantung kepada gaya peribadi dan pilihan kaligrafer.

### Pengubahsuaian susunan strok
Bagi mengutamakan kelajuan, kaligrafer mungkin memilih untuk membuat perubahan kecil pada susunan strok ketika menulis aksara. Mereka boleh memilih untuk membalikkan arah strok atau menulis strok mengikut susunan berbeza berbanding cara ia ditulis dalam tulisan biasa.

### Arah penulisan
Dalam karya tulisan separa kursif, saiz setiap aksara boleh berbeza ketara antara satu sama lain. Jika karya dalam tulisan biasa biasanya ditulis dengan saiz yang seragam, tulisan separa kursif pula boleh disusun untuk mencapai “ritma dan keseimbangan” secara artistik. Untuk mengekalkan ritma dan keseimbangan ini, kebanyakan karya separa kursif dan kursif ditulis dalam lajur menegak dari kanan ke kiri, walaupun penulisan teks Cina moden telah banyak mengikut piawaian Barat, iaitu dari kiri ke kanan.

## Rujukan